作者:李德裕
標題:懷山居邀松陽子同作
內容:我有愛山心，如饑複如渴。出谷一年餘，常疑十年別。春思巖花爛，夏憶寒泉冽。秋憶泛蘭卮，冬思玩松雪。晨思小山桂，暝憶深潭月。醉憶剖紅梨，飯思食紫蕨。坐思藤蘿密，步憶莓苔滑。晝夜百刻中，愁腸幾回絕。每念羊叔子，言之豈常輟。人生不如意，十乃居七八。我未及懸輿，今猶佩朝紱。焉能逐糜鹿，便得遊林樾。範恣滄波舟，張懷赤松列。惟應詎身恤，豈敢忘臣節。器滿自當欹，物盈終有缺。從茲返樵徑，庶可希前哲。